กฎกระทรวง ฉบับที่ 2 (พ.ศ. 2512) ออกตามความในพระราชบัญญัติการท่าเรือแห่งประเทศไทย พ.ศ. 2494
กฎกระทรวง
ฉบับที่ ๒
(พ.ศ. ๒๕๑๒)
ออกตามความในพระราชบัญญัติการท่าเรือแห่งประเทศไทย
พ.ศ. ๒๔๙๔[๑]
 

อาศัยอำนาจตามความในมาตรา ๕
แห่งพระราชบัญญัติการท่าเรือแห่งประเทศไทย พ.ศ. ๒๔๙๔
ซึ่งแก้ไขเพิ่มเติมโดยพระราชบัญญัติการท่าเรือแห่งประเทศไทย (ฉบับที่ ๒) พ.ศ. ๒๔๙๙
รัฐมนตรีว่าการกระทรวงคมนาคมและรัฐมนตรีว่าการกระทรวงการคลังออกกฎกระทรวงไว้
ดังต่อไปนี้

ข้อ ๑
การใช้รถ การขับรถ การเดินรถ การเลี้ยวรถ การจอดรถ การใช้ทาง หรือการกระทำใด
ๆ ที่เกี่ยวกับการจราจรทางบก ภายในอาณาบริเวณของการท่าเรือแห่งประเทศไทย ให้ผู้ขับหรือผู้ใช้ทางปฏิบัติอย่างเดียวกับการใช้ทางตามกฎหมายว่าด้วยการจราจรทางบก

ข้อ ๒
ให้ผู้อำนวยการการท่าเรือแห่งประเทศไทยเป็นผู้จัดให้มีการขีดเส้นบนทาง หรือทำเครื่องหมายอื่นใดรวมทั้งการติดตั้งเครื่องแสดงสัญญาณ
สำหรับการจราจร

ให้ไว้ ณ วันที่ ๕ กันยายน พ.ศ. ๒๕๑๒
พลอากาศเอก ทวี จุลละทรัพย์
รัฐมนตรีว่าการกระทรวงคมนาคม
ส. วินิจฉัยกุล
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากเขตพื้นที่ทางบกที่เป็นกรรมสิทธิ์ของการท่าเรือแห่งประเทศไทย ณ
ท่าเรือกรุงเทพฯ ตามพระราชกฤษฎีกากำหนดอาณาบริเวณของการท่าเรือแห่งประเทศไทย พ.ศ.
๒๔๙๙ มีถนนอยู่หลายสาย ซึ่งมิใช่เป็นทางตามที่บัญญัติไว้ในพระราชบัญญัติจราจรทางบก
พ.ศ. ๒๔๗๗ จึงไม่อยู่ในบังคับของพระราชบัญญัติดังกล่าว และไม่อาจควบคุมผู้ใช้ถนนภายในอาณาบริเวณดังกล่าวได้
จึงสมควรออกกฎกระทรวงเพื่อให้การจราจรทางบกภายในอาณาบริเวณของการท่าเรือแห่งประเทศไทยได้เป็นไปโดยเรียบร้อยและปลอดภัย


































ปิยะธิดา/ปรับปรุง
๑๙
ตุลาคม ๒๕๖๐


[๑] ราชกิจจานุเบกษา
เล่ม ๘๖/ตอนที่ ๘๒/หน้า ๘๐๗/๒๓ กันยายน ๒๕๑๒